Pali Citatu, January 17
Tapaali nangu umo uwaishibe ukulanda iciYuda, kano mu lulimi lwa bantu bambi.—Nehe. 13:24.
Te kuti tube abakosa mu fya kwa Lesa nga ca kuti tatuleumfwikisha ifyo Icebo ca kwa Lesa cilelanda pa mulandu wa kuti tulebomfya ululimi lumbi. Nehemia alisakamene sana ilyo aishibe ukuti abana ba baYuda ababwelele ukufuma ku Babiloni tabaishibe ukulanda iciHebere. Apo tabaishibe ukulanda ulu lulimi ulo abantu ba kwa Lesa balelanda, tabali no kwishibikwa ukuti bantu ba kwa Lesa pantu tabaleumfwa umwalolele ifyaba mu Cebo ca kwa Lesa. (Nehe. 8:2, 8) Abafyashi bamo ababombela mu filonganino umo balanda ululimi lumbi basanga ukuti abana babo balaleka ukubika amano ku cine. Mulandu nshi? Nga tulebelenga ifyebo mu lulimi lumbi, ifyo tubelenga tafitufika pa mutima nga fintu cingaba nga twafibelenga mu lulimi lwesu. Na kuba, nga tulefilwa ukulanshanya bwino na bantu mu lulimi lumbi kuti twalaumfwa ububi kabili kuti twalafilwa ukubomba bwino imilimo ya kwa Lesa. Kanshi ilyo tulebombela Yehova mu cilonganino umo balanda ululimi lumbi, tulingile no kubika amano kuli bucibusa bwesu na Yehova.—Mat. 4:4. w16.10 2:4-6
Pali Cine, January 18
Icitetekelo . . . e bushininkisho bwa kuti ifintu nangu tafilamoneka, fya cine cine.—Heb. 11:1.
Icitetekelo calicindama sana, lelo te bantu bonse abacikwata. (2 Tes. 3:2) Lelo Yehova ‘alipeela’ bakapepa bakwe bonse icitetekelo. (Rom. 12:3; Gal. 5:22) Kanshi bonse abakwata icitetekelo balingile ukulatasha sana. Yesu Kristu atile Wishi wa ku muulu alakulila abantu kuli ena ukupitila mu Mwana wakwe. (Yoh. 6:44, 65) Nga twatetekela Yesu, imembu shesu kuti shaelelwa. Ici cilalenga twaba ifibusa fya kwa Yehova umuyayaya. (Rom. 6:23) Yehova alitulanga sana icikuuku! Apo tuli babembu, twalingile fye ukupingulwa ukufwa. (Amalu. 103:10) Lelo Yehova alimwene ukutila kuti twacita ifisuma. Pa mulandu wa cikuuku cakwe, alilenga twaumfwa imbila nsuma. E ico tulacita ifilanga ukuti twalitetekela Yesu pantu tulafwaya ukwikala umuyayaya.—1 Yoh. 4:9, 10. w16.10 4:1, 2
Pali Cisano, January 19
[Paulo alekoselesha] nga nshi abasambi.—Imil. 20:2.
Mu makalata ayo Paulo alembele, alitashishe sana Abena Kristu banankwe. Bamo pali aba alibombele nabo muli bumishonari pa myaka iingi kabili alishibe ne filubo fyabo, lelo alilandile ifisuma pali bena. Ku ca kumwenako, Paulo aleita Timote ati “umwana wandi uwatemwikwa kabili uwa cishinka muli Shikulu,” no kuti e wali no kusakamana bwino Abena Kristu. (1 Kor. 4:17; Fil. 2:19, 20) Muli kalata iyo umutumwa Paulo alembeele Abena Korinti, alandile pali Tito ati “tubomba nankwe kabili tuba nankwe mu kumubombela.” (2 Kor. 8:23) Ukwabula no kutwishika, Timote na Tito balitemenwe ilyo baishibe ukuti Paulo alebatasha! Paulo na Barnaba baliipeeleshe ukubwelela uko babacushishe sana. Ku ca kumwenako, balibwekelemo ku Lustra uko babacushishe sana pa kuti bayekoselesha abasambi abapya ukutwalilila ukuba ne citetekelo. (Imil. 14:19-22) Mu Efese, ibumba lya bantu lyalimiine Paulo lelo ilyo icimfulunganya capwile, alikoseleshe abasambi abali kulya ku cifulo.—Imil. 20:1. w16.11 1:10, 11
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn